Drie kinders verdwyn in LimpopoFoto verskaf deur Limpopo SAPD NUUTSTE: Die kinders is veilig gevind. Lees meer. Die polisie in Maake buite Tzaneen in Limpopo het ŉ groot soektog van stapel gestuur na drie minderjarige kinders wat Saterdag verdwyn het. Kol. Moatshe Ngoepe, woordvoerder van die polisie, het gesê die drie kinders het tussen 16:00 en 20:00 verdwyn. “Die kinders, van Lephepane, wou by hul tannie by Mogoboya gaan kuier, ongeveer 15 km van hul huis af. Hulle het nie by die tannie se huis opgedaag nie en hulle het spoorloos verdwyn.” Die kinders is Reneliwe Angie Makwela (12), sy het ŉ donkerrooi romp met ŉ donkerrooi langmou T-hemp aangehad; Ngovo Jack Makwela (6), hy het ŉ kamoefleerbroek met ŉ silwerkleure T-hemp, grys baadjie en grys pet aangehad; en Tumelo Ralph Lebepe (6), wat ŉ donkerrooi broek, en geel-blou-en-donkerrooi T-hemp met ŉ grys baadjie aangehad het. Enigiemand wat die kinders sien word versoek om kol. Cecil Machimana te kontak by 082 451 7181. Die soektog duur voort.